Qui era Càl·lies de Calcis?
Càl·lies de Calcis（Callias, Καλλίας) fou tirà de Calcis. Va succeir en la tirania al seu pare Mnesarc, juntament amb el seu germà Tauròstenes (Taurosthenes).
Es va aliar a Filip II de Macedònia del que volia ajut contra Plutarc, tirà d'Erètria, i realment per estendre la seva autoritat a tota l'illa d'Eubea. Per això políticament va llençar una Lliga Eubea, amb un congrés general d'Eubea amb seu a Calcis.
Plutarc va demanar ajut a Atenes i, tot i l'oposició de Demòstenes, es va enviar a l'illa un exèrcit dirigit per Foció, que va derrotar a Càl·lies a Tamines (Tamynae) el 350 aC.
Càl·lies va anar a la cort macedònia però durant la seva estada va ofendre en algun moment al rei Filip, i es va haver de retirar a Tebes. Esperava guanyar el favor tebà però també va acabar malament. Llavors, per por d'un atac tebà i macedoni a Calcis, va canviar les seves aliances i va demanar ajut a Atenes, on Demòstenes es va mostrar favorable. Atenes va reconèixer la independència de Calcis i va transferir a aquesta ciutat estat les contribucions anyals (συντάξεις) que pagava Oreos a Atenes, i va rebre promeses d'assistència en homes i diners d'Acaia, Mègara, i de ciutats d'Eubea (343 aC) mentre Filip preparava el seu assalt a Ambràcia (promeses que mai es van fer efectives).
Èsquines va atribuir el suport de Demòstenes a Càl·lies a un suborn, però això és dubtós, ja que és lògic que Demòstenes volgués un estat fort (l'illa d'Eubea unida) entre Atenes i Macedònia.
El 341 aC Foció va derrotar els promacedonis de l'illa a Erètria (Cleitarc) i a Oreos (Filístides) i Càl·lies va assolir l'hegemonia de l'illa. Va viure almenys fins al 330 aC, quan Demòstenes proposava donar a Càl·lies i al seu germà Tauròstenes, la ciutadania atenenca.
Fou tirà de Calcis.